FI Euroopan unionin virallinen lehti CE 78/327

(2004/C 78 E/0344)

KIRJALLINEN KYSYMYS P-3835/03

esittäjä(t): Mihail Papayannakis (GUE/NGL) komissiolle

(8. joulukuuta 2003)

Aihe: Direktiivin 89/48/ETY täytäntöönpano

Mitä komissio aikoo tehdä, jotta direktiivi 89/48/ETY (1) pantaisiin täytäntöön kaikissa EU:n jäsenvaltioissa, myös Kreikassa, kun otetaan huomioon myös Euroopan yhteisöjen tuomioistuimen jokin aika sitten asioissa C-153/02 ja C-313/01 antamat tuomiot?

Frits Bolkesteinin komission puolesta antama vastaus

(15. tammikuuta 2004)

Marraskuun 13. päivänä 2003 annetussa tuomiossa asiassa Néri (C-153/02) yhteisöjen tuomioistuin totesi, ettei EY:n perustamissopimuksen 43 artikla salli sellaista hallinnollista käytäntöä, jonka nojalla jonkin jäsenvaltion yliopiston myöntämiä toisen syklin yliopistotutkintoja ei voida tunnustaa toisessa jäsenvaltiossa, jos niiden suorittamiseen valmistavia kursseja on antanut tässä jälkimmäisessä jäsenvaltiossa toinen oppilaitos näiden kahden laitoksen välisen sopimuksen mukaisesti.

Kyse on itse asiassa yhteistyösopimuksista, joita kutsutaan myös ”luvakesopimuksiksi” (accords de franchise).

Komissio on käynnistänyt useampia rikkomisesta johtuvia menettelyjä (yhden Italiaa vastaan ja kaksi Kreikkaa vastaan), joissa muun muassa väitetään, ettei yhteistyösopimuksen puitteissa annettuja tutkintotodistuksia ole tunnustettu.

Rikkomisesta johtuva menettely on käynnissä myös Saksaa vastaan, koska se kieltäytyy sallimasta yhteistyösopimusten puitteissa annettujen akateemisten oppiarvojen käyttöä.

Komissio aikoo tutkia, miten parhaiten hyötyä asiassa Néri annetusta tuomiosta kussakin näistä menettelyistä.

Asiassa Morgenbesser myös 13. marraskuuta 2003 annetussa tuomiossa (C-313/01) yhteisöjen tuomioistuin otti kantaa sääntöihin, joita sovelletaan pääsyyn asianajajaharjoittelijan (praticante avvocato) tehtäviin eli harjoittelujaksolle, joka on suoritettava ennen asianajajan ammattiin oikeuttavan kelpoisuuskokeen suorittamista Italiassa. Jotta näihin tehtäviin voi päästä, Italian lainsäädäntö edellyttää, että muissa jäsenvaltioissa hankitut oikeustieteen tutkinnot on etukäteen tunnustettava akateemisesti. Tuomioistuin totesi tämän vaatimuksen yhteisön oikeuden vastaiseksi, kun harjoittelujakso käsittää sellaisten tehtävien hoitamista, joista maksetaan palkkaa. Tuomioistuin totesi, että tässä tapauksessa sovellettavat periaatteet ovat ne, jotka johtuvat sen omasta, EY:n perustamissopimuksen 39 ja 43 artiklaan perustuvasta oikeuskäytännöstä. Kansallisten viranomaisten on siis verrattava hakijan tietoja, jotka hänen pätevyytensä osoittaa tai jotka hän on hankkinut työkokemuksensa puitteissa joko lähtömaassaan tai vastaanottavassa maassa, kansallisen lainsäädännön edellyttämien tutkintotodistusten osoittamiin tietoihin. Jos vertaileva tarkastelu osoittaa vastaavuuden olevan vain osittaista, vastaanottava maa voi vaatia, että hakija osoittaa hankkineensa puuttuvat tiedot.

Komissio tulee varmistamaan, että Italia noudattaa yhteisöjen tuomioistuimen oikeuskäytäntöä. Komissio on luonnollisesti aina valmis tutkimaan mahdolliset ilmoitukset vastaavien tilanteiden ilmenemisestä muissa jäsenvaltioissa.

(1) EYVL L 19, 24.1.1989, s. 16.